
PROCES VERBAL

Nr.88 din 08.12.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16.00
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Viorica MEŞINĂ-PRODAN,  Mariana ŞLAPAC.

A lipsit: Tudor TATARU.
Ordinea de zi plasată pe site:
1. Monitorizarea modului de reflectare a campaniei electorale de către IPNA Compania „Teleradio-Moldova”.

2. Modificarea Caietului de sarcini al IPNA Compania „Teleradio-Moldova” pentru anul 2010.

3. Diverse.

E.Rîbca: Bună ziua. Constat prezenţa a 7 membri ai CO. Supun votului începerea şedinţei CO de astăzi. Cine este pentru, rog să votaţi.
S-a votat: “Pentru” – unanim (7 voturi).
E.Rîbca: În conformitate cu punctele 35, 36, 37 din Regulamentul CO, prezenta şedinţă a fost convocată de preşedintele acestuia, Ordinea de zi a fost plasată pe site-ul CO, fapt despre care au fost informaţi membrii CO. Majoritatea materialelor examinate astăzi au fost transmise în format electronic membrilor CO saptămâna trecută.

Stimaţi colegi, propun spre examinare următoarea Ordine de zi a şedinţei CO de astăzi:
1. Alegerea secretarului şedinţei din 08 decembrie 2010.
2. Monitorizarea modului de reflectare a campaniei electorale de către IPNA Compania „Teleradio-Moldova”.

3. Modificarea Caietului de sarcini al IPNA Compania „Teleradio-Moldova” pentru anul 2010.

4. Diverse.

Propun să păstrăm în Ordinea de zi punctul Diverse unde vom examina:
1. Demersul preşedintelui Consiliului Sindical către CO.

2. Demersul preşedintelui Companiei privind ridicarea nivelului de salarizare pe două poziţii.

3. Prezenţa dlui T.Tataru la şedinţele CO.

4. Remunerarea reprezentantului CO în procesele de judecată pentru anul 2010.

5. Publicarea proceselor şi hotărârilor şedinţelor CO.

Aveţi propuneri, sugestii? Nu sunt. Supun votului Ordinea de zi enunţată.

S-a votat: “Pentru” – unanim (7 voturi).

E.Rîbca: Prima chestiune din agenda şedinţei CO de astăzi este Alegerea secretarului şedinţei CO din 8 decembrie. În acest context, vă reamintesc că este vacantă această funcţie. Sunt doritori de a ocupa această funcţie? Nu sunt. În acest caz, rog să înaintaţi propuneri pentru numirea secretarului şedinţei CO din 8 decembrie.
M.Şlapac: Dna V.Bogatu(Cucereanu).

E.Rîbca: Supun votului aprobarea hotărârii nr.234 Cu privire la alegerea secretarului şedinţei din 08 decembrie 2010 cu următorul dispozitiv:
1. Se constată absenţa candidaţilor, din rândul membrilor Consiliului de Observatori, la funcţia vacantă de secretar al Consiliului de Observatori.

2. În conformitate cu p.4 din Hotărârea Consiliului de Observatori nr.1/150 din 23.04.2010 cu privire la vacanţa funcţiei de secretar al Consiliului de Observatori, secretar al şedinţei Consiliului de Observatori din 8 decembrie 2010 este aleasă Viorica Bogatu.

3. IPNA Compania “Teleradio-Moldova” va acorda secretarului şedinţei remuneraţie pentru participare la şedinţă, echivalentă cu cea a unui membru al Consiliului de Observatori.

S-a votat: “Pentru” – unanim (7 voturi).
E.Rîbca: Următoarea chestiune din Ordinea de zi este Monitorizarea modului de reflectare a campaniei electorale de către IPNA Compania „Teleradio-Moldova”. Stimaţi colegi, am transmis materialele şi aş dori să le examinăm în ordinea în care au fost incluse în proiectul hotărârii.
Primul este Raportul Asociaţiei Presei Electronice APEL „Monitorizarea reflectării campaniei electorale pentru alegerile parlamentare anticipate din 28 noiembrie 2010 de către radiodifuzorii publici” (1-28 noiembrie 2010). Aveţi extrase din aceste rapoarte în mape.
Personal, am sesizat câteva momente. Unul dintre ele ţine de emisiunea difuzată în ziua de ajun al alegerilor. Este vorba de un Duplex. Consider că această menţiune din raport nu constată o încălcare a legislaţiei în vigoare. Este vorba de alineatul: Totodată, a fost constatată o abatere de la normele deontologice, când, în pre-ziua scrutinului, a difuzat în direct o emisiune cu participarea preşedintelui şi premierului ţării, care aveau şi calitatea de concurenţi electorali.
Consider că acest sfârşit de frază este incorect din punct de vedere legal. Nu corespunde legislaţiei în vigoare. Concurenţii electorali sunt partidele politice şi candidaţii independenţi. În cazul de faţă este vorba de persoane fizice care nu au statut de concurenţi electorali.

Legislaţia în vigoare nu impune restricţia difuzării unor emisiuni cu participarea unor candidaţi la funcţii eligibile. Articolele din Codul electoral interzice agitaţia înainte de alegeri. Agitaţie înseamnă pregătirea şi difuzarea unor materiale… În cazul de faţă nu avem agitaţie electorală.
  Alte obiecţii nu am. Doreşte cineva să se mai expună?
  V.Ţapeş: Mai departe este scris că IPNA Compania Teleradio-Moldova a oferit acces şi şanse egale la emisie tuturor concurenţilor electorali, partidelor politice şi candidaţilor independenţi.

V.Cucereanu: Nu mi-i clar. În concluziile finale este scris că IPNA Compania Teleradio-Moldova, în programele de ştiri şi actualităţi, a recuperat în măsură semnificativă caracterul public al emisiei, dar nu a atins standardele profesionale în domeniu pe care să le menţină.
E.Rîbca: Această concluzie ţine de activitatea precedentă a Companiei. Este o concluzie de comparaţie dintre scrutinele din 2009 şi 2010.
C.Marin: Poate nu este cea mai bună formulă, dar înţelegem şi noi că nu suntem perfecţi.
E.Rîbca: Am sesizat o menţiunea privind difuzarea a circa 20 de ştiri, în care nu a fost cea de-a doua sursă, fiind vorba de ştiri conflictuale. Discutam cu membrii CO, probabil este cazul să examinăm şi posibilitatea unei recomandări privind instruirea acestor persoane care realizează aceste ştiri.

Doreşte cineva să mai intervină?
Următorul raport este cel al CCA. Aveţi în mape o selecţie a informaţiilor care ţin nemijlocit de Companie. În acest raport este prezent cuvântul favorizare. Totuşi, în concluziile finale nu este prezentă informaţia privind încălcarea legislaţiei în vigoare.
V.Ţapeş: Daţi citirii concluziilor finale.

E.Rîbca: Volumul de timp acordat prezentării temelor politice şi electorale pe care le-au oferit posturile TV monitorizate a fost în creştere pe măsura apropierii zilei alegerilor. Când privim la volumul total de timp (măsurat de monitorii media) oferit partidelor politice şi altor subiecţi politici relevanţi de către cele patru posturi TV cu acoperire naţională care au fost monitorizate, remarcăm diferenţe semnificative între posturile TV monitorizate. …

Din punct de vedere al cerinţelor legale, nu au fost înregistrate careva cazuri serioase care ar provoca îngrijorări vis-a-vis de modul în care este reflectată campania electorală în cadrul emisiunilor de ştiri a postului public de televiziune Moldova 1.
Următorul raport este Raportul nr.6 al CJI. Personal, mi-aş fi dorit o discuţie cu participarea reprezentanţilor CJI în ceea ce priveşte studiile de caz prezentate. Acest raport constată unele evenimente, dar nu prezintă concluzii, prin care s-ar constata abateri de la legislaţia în vigoare. Doreşte cineva să se expună pe marginea acestui raport? Putem merge la următorul raport?
Voci: Da.
E.Rîbca: Următorul – Raportul final al CJI. Sunt prezentate mai multe anexe în care este vizată şi activitatea Companiei.
Doreşte cineva să se expună?
Următorul raport este o declaraţie privind constatările şi concluziile preliminare ale OSCE. În acest raport sunt prezente informaţii similare, în special, este vorba de pag.1-2. Dau citirii: Televiziunea publică Moldova 1, din componenţa Companiei „Teleradio-Moldova”, a rămas cea mai importantă sursă de informare politică. Moldova 1 a dedicat cea mai mare parte a reflectării politice şi electorale din ştiri concurentului PCRM, 17 procente de informaţie a fost în mare parte neutră. În același timp, PCRM a beneficiat în cea mai mare parte de reflectare negativă din cele cinci partide parlamentare, pentru că a fost deseori criticat de către ceilalţi concurenţi. În timp ce PL şi PLDM au beneficiat de circa 10 şi 9 procente respectiv, ambele partide fiind prezentate într-un mod neutru, alţi concurenţi au fost reflectaţi într-o măsură mai mică.
Stimaţi colegi, doreşte cineva să intervină?

C.Marin: Putem remarca constatarea: Mulţi interlocutori au apreciat că numirea noii conduceri a radiodifuzorului public Compania „Teleradio-Moldova” a contribuit la imparţialitatea sporită a acestuia şi la aspiraţia sa de a reflecta campania într-un mod echilibrat, neutru şi informativ în cadrul diferitor programe de televiziune şi radio.
V.Cucereanu: Şi mai departe: Cu toate acestea, reflectarea evenimentelor legate de alegeri a părut prea atentă, evitând uneori, în efortul său de asigurare a imparţialităţii, raportarea controverselor. Compania „Teleradio-Moldova” a respectat cerinţele legale de a acorda timp de antenă şi dezbateri gratuite şi chiar a majorat timpul de antenă gratuit pentru fiecare concurent electoral la 20 şi 45 minute la televiziune şi, respectiv, radio.

A.Peru-Balan: Îmi pare interesantă fraza: În timp ce PL şi PLDM au beneficiat de circa 10 şi 9 procente respectiv, ambele partide fiind prezentate într-un mod neutru, alţi concurenţi au fost reflectaţi într-o măsură mai mică. Postul a dedicat circa 22 procente din ştiri activităţilor guvernului, în special a Prim-ministrului, într-o tonalitate neutră şi pozitivă. Reflectarea oferită Prim-ministrului, care a candidat la aceste alegeri, a contribuit la avantajarea funcţiei deţinute.
C.Marin: Prezintă interes pentru noi altă constatare: În general televiziunea publică a respectat cerinţa legală de a asigura o reflectare electorală exactă, echilibrată şi imparţială a concurenţilor. Posturile private de televiziune cu acoperire naţională au fost mai puţin echilibrate. Aceasta este concluzia generală.
A.Dorogan: Stimaţi colegi, trebuie să ne gândim la perfecţionarea mecanismului legal.

E.Rîbca: În acest context vreau să dau citirii noţiunii exacte din Codul electoral. Agitaţie electorală înseamnă acţiuni de pregătire şi difuzare a informaţiei, care au scopul de a-i determina pe alegători să voteze pentru unii sau pentru alţi concurenţi electorali. Mă întreb şi eu în ce măsură putem vorbi despre încălcarea standardelor deontologice conform raportului CJI. Totodată, a fost constatată o abatere de la normele deontologice, când, în preziua scrutinului, a difuzat în direct o emisiune cu participarea preşedintelui şi premierului ţării, care aveau şi calitatea de concurenţi electorali.
V.Cucereanu: Încercam să raportez emisiunile declaraţiei politicilor de programe, modificată de câteva ori. Vreau să întreb administraţia cât de justificate au fost noutăţile care s-au introdus? Ce aţi constat? Ce a fost în plus? Spoturile electorale de instruire au fost foarte bune. Totuşi, ce nu aţi face dacă aţi porni acum de la început?
A.Dorogan: Noi am anunţat public rezultatele. Avem şi nişte rapoarte. Am făcut o analiză proprie. Acum sunt două lucruri importante: creaţia şi concurenţi electorali. Aceştia ne-au şi atacat şi au fost şi responsabili. Au fost concurenţi care nu au fost la emisiuni şi ne-au creat nişte incomodităţi, căci a trebuit să difuzăm muzică.
Am avut probleme cu contactarea lor, căci unele adrese date de ei la CEC erau incorecte. Noi nu puteam să-i găsim ca să-i invităm la dezbateri.

Încă o notă: mulţi concurenţi electorali au considerat că din momentul acceptării de către CEC, acesta este timpul lor. Nu este aşa. Prioritate are cetăţeanul și banul public. Noi creăm condiţii egale pentru toţi, dar ei trebuie să se conformeze cerințelor și spiritului legii.

R.Lozinschi-Hadei: În cadrul Duplexului cu TVR1 nu se ştia din timp că o să fie premierul?
A.Dorogan: Înţelegerea cu TVR1 a fost una mai veche. Am intenţionat s-o facem cu ocazia zilei de 1 decembrie, care este ziua românilor de pretutindeni. Iniţial ştiam că alegerile vor fi la 21 noiembrie. Această înţelegere „a fost bătută în cuie” de mai demult.

E.Rîbca: Aş vrea să vă amintesc ce scrie în Declaraţia OSCE: Cu toate acestea, reflectarea evenimentelor legate de alegeri a părut prea atentă, evitând uneori, în efortul său de asigurare a imparţialităţii, raportarea controverselor.

V.Cucereanu: Am o întrebare privind candidații independenţi. Am auzit obiecții din partea telespectatorilor și radioascultătorilor, că prea mult spaţiu au ocupat. Înţelegem că s-a dorit o echitate.

C.Marin: Am decis să le acordăm acelaşi timp, pentru că ştiţi că am fost acţionaţi în judecată. Procesul a fost câştigat. S-a constatat că nu am încălcat nimic.
A.Dorogan: Ideea pe care am promovat-o a fost informarea şi documentarea electoratului şi crearea unei posibilităţi ca electoratul nostru să se dezgheţe, să întrebe, să vină cu sugestii. Aceasta a fost esenţa politicii noastre editoriale. De obicei, se creau condiţii pentru concurenţi. Dar nu se antrenau în discuţie cetăţenii. Ar fi bine să nu fie atâţia candidaţi, căci obosesc publicul şi pe noi, dar…
E.Rîbca: Punctul 7 din Regulamentul CEC prevede: Concurenţii electorali participă în campania electorală pe bază de egalitate, beneficiind de un tratament nediscriminatoriu la utilizarea mijloacelor de informare în masă. Acesta este răspunsul la întrebare.

V.Cucereanu: Ar trebui ca următoarea Declaraţie să conţină un capitol privind responsabilitatea concurenţilor electorali.

A.Sîrbu: CEC-ul ar trebui să soluţioneze problema.

E.Rîbca: Ar trebui, căci ne apropiem de alegerile locale.
Doreşte cineva să se mai expună sau pot da citiri proiectului hotărârii?

A.Peru-Balan: Vreau să vă întreb pe cât de corecţi suntem dacă unul din monitori este producător şi prezentator la TV publică. Eu vorbesc de P.Macovei.

C.Marin: P.Macovei nu a monitorizat compania publică, ci presa scrisă.

E.Rîbca: Cred că am pus toate rapoartele societăţii civile în discuţie.

M.Şlapac: Este un grup de stânga care face şi el rapoarte. Nu am vorbit de ele.

E.Rîbca: Am văzut două rapoarte. Unul este de 1,5 pagini, celălalt nu conţine referinţe la Moldova 1.

M.Şlapac: Ar fi bine să se caute, să ne informăm.
E.Rîbca: Nu am găsit acele rapoarte. Dacă le găsiţi, le puteţi aduce. Ei au înaintat la CCA acest raport şi a fost respins.

R.Lozinschi-Hadei: Nu se compară instituţia OSCE cu alte instituţii.

E.Rîbca: Vă îndemn să le găsiţi şi apoi să le discutăm.

V.Cucereanu: Este ridicol să analizezi nişte insinuări.
M.Şlapac: Oricum trebuie să le vedem, căci avem numai rapoarte bune. Nu toată societatea crede în lucruri prietenoase. Uneori trebuie să vedem toate opiniile.

E.Rîbca: Am căutat personal şi am rugat-o şi pe N.Beregoi să caute aceste rapoarte, dar nu au fost găsite.
Stimaţi colegi, mai doreşte cineva să se expună? Aş vrea să dau citirii dispozitivului hotărârii.
1. Se ia act de:

1.1. Raportul Asociaţiei Presei Electronice APEL „Monitorizarea reflectării campaniei electorale pentru alegerile parlamentare anticipate din 28 noiembrie 2010 de către radiodifuzorii publici” (1-28 noiembrie 2010) 
1.2. Raportul Consiliului Coordonator al Audiovizualului „Monitorizarea modului de reflectare a campaniei electorale în cadrul emisiunilor informative ale posturilor de televiziune cu acoperire naţională” (11-23 noiembrie 2010) 
1.3. Raportul nr.6 al Centrului pentru Jurnalism Independent „Monitorizarea mass-media în campania electorală pentru alegerile parlamentare anticipate din 28 noiembrie 2010” (15-21 noiembrie 2010) 
1.4. Raportului final al Centrului pentru Jurnalism Independent „Monitorizarea mass-media în campania electorală pentru alegerile parlamentare anticipate din 28 noiembrie 2010” (28 septembrie – 28 noiembrie 2010) 
1.5. Declaraţia privind constatările şi concluziile preliminare a Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova 
2. Prezentele documente sunt părţi integrante ale prezentei hotărâri.

Aveţi propuneri? Pot supune votului hotărârea nr.235?
S-a votat: “Pentru” – unanim (7 voturi).

E.Rîbca: Stimaţi colegi, următoarea chestiune ţine de propunerile de modificare a Caietului de sarcini al IPNA Compania „Teleradio-Moldova” pentru anul 2010. În acest context, vreau să va reamintesc: Caietul de sarcini a fost modificat şi completat în privința bugetului prin hotărârea nr.170 din 02 iunie 2010. Astăzi se propune o nouă redactare. Aveţi în faţă proiectul hotărârii. Am expediat în format electronic actele ce sunt în mapă. Am solicitat prezenţa dnei T.Stelea. Încă nu a venit. Aş dori să ofer cuvânt preşedintelui Companiei.
C.Marin: Noi venim cu următoarea rugăminte. Deoarecei au fost acumulate mai multe resurse din activitatea comercială, la 01 decembrie – 33 588 mii lei. Iniţial au fost planificate 23 549 mii lei. Suplimentar am acumulat 10 milioane lei. Rugăm ca această sumă să fie repartizată după cum urmează. Avem 500 mii din coproducere, 265 mii din sponsorat, 193 mii din arenda bunurilor, 625 mii din alte servicii, 1,5 milioane din titlul gratuit, 300 mii de la UERT.
În felul acesta s-au acumulat aceste 10 milioane. Aveţi în faţă documentul prin care vor fi cheltuiţi aceşti bani. Propunem ca 2,4 milioane să meargă pentru retribuirea muncii, adică ajutorul material, 1,5 milioane pentru contribuţiile sociale. Alte cheltuieli vor fi: 0,5 milioane pentru arenda circuitelor şi emiţătoarelor, 800 mii pentru reparaţii capitale (reconstrucţia reţelei termice la TV) şi altele care sunt specificate în acest tabel.
R.Lozinschi-Hadei: Majorarea veniturilor se datorează campaniei electorale?

C.Marin: Da, din campanie am luat 225 mii euro şi din banii aceştia am restituit 140 mii lei pentru că unii nu au folosit timpul de publicitate plătit.
R.Lozinschi-Hadei: Cât s-a câştigat în campaniile din 2009?
C.Marin: Aproximativ 8 milioane lei. Acum am obţinut dintr-o singură campanie 4 milioane lei. Au fost concurenţi mai mulţi, dar s-au folosit de publicitatea gratuită.
V.Ţapeş: Trebuie să recunosc că la începutul anului am fost prin subdiviziuni şi am văzut ce dezastru era la Centrul tehnic TV. Este scris reparaţii curente a clădirilor – 107 mii lei, aş vrea să vă rog să ne vorbiți despre starea în care se află Centrul tehnic.
C.Marin: Ştiţi situaţia: s-au schimbat doar geamurile şi câte ceva în Studioul 2. Am vrut anul acesta, dar nu ne-a ajuns cureaua, să facem faţada. Toată afacerea aceasta trebuia să ne coste 1,5 milioane lei şi nu am avut banii aceştia. Am intenţionat să facem câteva operaţii de ermetizare a ferestrelor. Ca rezultat am făcut nişte reparaţii cosmetice în Casa Radio şi TV. Am reparat birourile Departamentului programe matinale, am schimbat locaţia arhivei căci se află într-o încăpere mucegăită.
Acum recunosc că nu am fost săptămâna aceasta şi nu ştiu la ce etapă se află, dar am pornit lucrările de reparaţie în Centrala tehnică TV, la emisie. Am procurat toate materialele. Am pornit reparaţia şi la et.2 de la Centrul tehnic, unde sunt cameramanii. Era de groază, fără tencuială. Am hotărât să facem cât de puţine reparaţii ca lucrătorii să aibă condiţii.
A.Sîrbu: Înainte de aceasta am reparat et.3 şi sălile de montare.

C.Marin: În Casa Radio s-au făcut reparaţii la fonotecă, resursele sunt limitate. Avem 2 zugravi şi 2 femei care tencuiesc.

R.Lozinschi-Hadei: Parcă a fost o firmă?
C.Marin: Da, Exfactor, dar ei au făcut până s-au terminat banii. Noi am cerut 8 milioane pentru reparaţii capitale. Ca să poţi face ceva, sunt necesari bani. De aceea am cerut banii aceştia.
A.Peru-Balan: La blocul administrativ primele 2 etaje sunt pustii?

C.Marin: La primul etaj este punctul medical. Doar et.2 este eliberat.

A.Sîrbu: Sunt spaţii goale la Centrul tehnic TV de care nu avem nevoie.
V.Ţapeş: La Centrul tehnic TV era un studio de unde se anunţau programele. Preconizaţi să îl folosiţi?

A.Sîrbu: El nu mai există.

E.Rîbca: Am o întrebare: ce înseamnă uzura mijloacelor fixe – 5 milioane? De la contabili nu am avut un răspuns clar. Am rugat-o pe dna T.Stelea să vină.

Propun să omitem acest aliniat, căci nu-mi este clar pentru ce trebuie să votez. Să revenim la următoarea şedinţă.
Se discută.
E.Rîbca: Declar o pauză de maxim 10 minute.

După pauză
E.Rîbca: Vreau să dau citirii modelului unei scrisori.
Dlui Ph.Rambler, Ambasador al Misiunii OSCE în RM

Excelenţă,
În numele Consiliului de Observatori aduc sincere mulţumiri pentru monitorizarea reflectării campaniei electorale de către Compania „Teleradio-Moldova” pentru alegerile parlamentare anticipate din 28 noiembrie 2010. Vă informăm că rezultatele monitorizării prezentate public de către instituţia pe care aveţi onoarea să o conduceţi au fost discutate în şedinţele CO din 17, 24 noiembrie şi 08 decembrie 2010.
Ne exprimăm convingerea că eforturile Biroului OSCE Misiunea ODIHR reprezintă o contribuţie importantă în dezvoltarea serviciului public din RM.

Cu înaltă consideraţiune şi în speranţa colaborării în viitor.

Stimaţi colegi, este necesar să aprobăm acest model? Intenţionez să expediez scrisori de mulţumire tuturor organizaţiilor care au monitorizat activitatea TRM în timpul campaniei electorale.
R.Lozinschi-Hadei: E un model, de ce să-l adoptăm?
E.Rîbca: De acord.

E.Rîbca: De acord. Revenim la subiectul discuţiei şi anume: Modificarea Caietului de sarcini al IPNA Compania „Teleradio-Moldova” pentru anul 2010. O primă întrebare ţine de uzura mijloacelor fixe, cele 5 milioane de lei. Este prezentă dna T.Stelea şi îi ofer cuvânt.
T.Stelea: Uzura se calculează conform standardelor contabilităţii aprobate prin ordinul nr.68 din 25 iunie 2008 de către Ministerul Finanţelor.
Uzura mijloacelor fixe existente este calculată pentru 5, 10 ani. Fiecare obiect are termenul său de uzare.
A.Dorogan: Problema este că uzura în evidenţa contabilă scade impozitul. În momentul în care noi am achiziţionat echipament nou, uzura este mare. Când se învecheşte, uzura este zero. După finisarea termenului echipamentul se poate deconta pentru ca să procuri alt echipament. Aceşti bani sunt pe contul nostru şi scad impozitul.
T.Stelea: Uzura se include în cheltuieli.
V.Meşină-Prodan: Compania plăteşte TVA?
T.Stelea: Nu.

V.Meşină-Prodan: Atunci aceasta prevedere este valabilă?
C.Marin: Când cumpărăm ceva, se include pe porţiuni. Pentru anul acesta se includ 5 milioane.
E.Rîbca: De ce s-a ajuns la CO?

T.Stelea: Am inclus ca fiind cheltuielile noastre.
V.Meşină-Prodan: De ce calculaţi uzura din venituri?
T.Stelea: Suntem la autofinanţare, primim 80% de la buget. Evidenţa contabilă se face asemenea unei instituţii la autogestiune, iată de ce contabilitatea este obligată să calculeze uzura.
V.Meşină-Prodan: A figurat în Caietul de sarcini? Din ce bani: bugetari sau de la venituri?

T.Stelea: În planul financiar am planificat doar procurarea mijloacelor fixe.
Se discută.

E.Rîbca: De ce CO trebuie să aprobe? Care este temeiul juridic?

C.Marin: Pentru că CO aprobă planul financiar.
E.Rîbca: Am încercat înainte de şedinţă să găsesc temeiul juridic. Acum nu sunt pregătit să votez. Putem lăsa chestiunea aceasta la şedinţa viitoare.

R.Lozinschi-Hadei: Puteţi să o puneţi la vot.

A.Peru-Balan: Ar trebui să ne consultăm.

C.Marin: Puteţi aproba modificările fără acest punct.
E.Rîbca: Propun să votăm proiectul hotărârii fără acest punct. Putem vota acest punct aparte. Voi supune votului nu doar bugetul, dar şi Descifrarea veniturilor comerciale modificate pentru 2010. Vi le-am trimis în format electronic.
Aveţi în mape şi un demers din partea sindicatelor.
I.Verbeniuc: În calitate de vicepreşedintele al Consiliului sindical vă informez că, potrivit Contractului colectiv de muncă 2009-2012, toţi salariaţii Companiei au dreptul la primirea până la două ajutoare materiale în volumul salariului de funcţie. Luând în consideraţie că preşedintele Companiei şi directorii sunt salariaţi ai Companiei, Consiliul sindical consideră oportun de a solicita premierea acestor persoane ca şi pe ceilalţi membri ai colectivului.

E.Rîbca: Dna A.Peru-Balan a întrebat la fosta şedinţă despre acest ajutor material. La retribuirea muncii, pag.4 este notată suma de 2373 mii de lei. Astfel, dacă aprobăm această hotărâre, urmează să se achite salariaţilor Companiei „Teleradio-Moldova” ajutorul material. Compania este în drept să achite, dar nu s-a impus obligaţia de a achita acest ajutor.

În ceea ce priveşte cei trei angajaţi ai Companiei – preşedintele, directorii radio şi TV – este o situaţie specifică, căci pentru ei angajatorul este CO. În acest proiect de hotărâre am inclus, în conformitate cu Contractul colectiv de muncă 2009-2012, înregistrat la Inspectoratul teritorial de muncă al mun. Chişinău cu nr.183-09 din 11.09.2009, următoarele: preşedintele Companiei va acorda ajutor material pentru 2010 salariaţilor Companiei cu excepţia preşedintelui Companiei, directorilor radio şi TV, în limitele alocaţiilor financiare prevăzute în Anexa Modificări şi completări la Caietul de sarcini.

Consider că temei legal pentru această hotărâre este declaraţia preşedintelui Companiei, dlui C.Marin.
V.Meşină-Prodan: Mi s-a părut ciudat acest demers. Dna M.Şlapac mi-a explicat că aceasta se votează de fiecare dată. Anul acesta a fost electoral şi s-a muncit din greu. Dacă Compania a avut venituri şi poate achita acest ajutor material, nu înţeleg de ce CO ar trebui să pedepsească administraţia lipsindu-i de acest ajutor?
E.Rîbca: Vorbeam de art.60 din Codul audiovizualului: Salariul preşedintelui de companie este stabilit de Consiliul de Observatori în mărime ce variază între 3 şi 5 salarii medii lunare ale personalului de creaţie al companiei, calculat în raport cu ultimele 3 luni de activitate a acesteia. Art.61 prevede Salariul directorului de radiodifuziune şi cel al directorului de televiziune sînt  stabilite de Consiliul de Observatori, în mărime ce variază între 3 şi 4 salarii medii lunare ale personalului de creaţie al companiei, calculat în raport cu ultimele 3 luni de activitate a acesteia.

Consider  că aceste articole sunt garanţii ale unor salarii decente, generoase care implică o conexiune dintre salariile angajaţilor şi salariile celor trei din administraţie. Ajutorul material, în opinia mea, depăşeşte aceste limite. Până în 2010, CO a stabilit aceste cote la nivelul maxim, fapt care reprezintă temei pentru a refuza acest demers al sindicatelor.

C.Marin: Vă propun să faceţi în felul următor: preşedintele va acorda ajutor salariaţilor, iar demersul sindicatelor se va respinge. Ca să nu fie scris „cu excepţia unor persoane”.
E.Rîbca: Nu văd nicio problemă, în cazul în care dvs aţi scris pe site despre salariul dvs generos şi toată lumea îl ştie. Și presa a scris.

C.Marin: Eu spun altceva. Acordaţi-mi dreptul să dau acest salariu şi în alt punct să scrieţi că se respinge demersul sindicatelor, ca să nu fie scris cu excepţia, pentru că trezeşte interes.

I.Verbeniuc: De ce ar trebui să fie delimitate aceste persoane. S-ar putea să fie alte sume, pe care le decideţi.
M.Şlapac: De ce să nu votăm despre acordarea acestor ajutoare? Toţi conducătorii au avut aceste ajutoare. Cum vom explica că aceia au avut, dar acum nu. Oricum avem o mulţime de rapoarte, ce menţionează că se lucrează bine. Eu aş vota pentru aceste ajutoare, căci ştiu ce lucru se face.
E.Rîbca: Consider că preşedintele nu are acest drept în lipsa hotărârii CO. Nu ştiu ce a fost până acum şi nu am încercat să studiez…
M.Şlapac: Ştiţi, aţi monitorizat.

E.Rîbca: Am monitorizat şi pot să vă spun că atunci când la sfârşitul anului 2008 s-a aprobat hotărârea de a se acorda acest ajutor material, membrilor CO li s-au ridicat automat salariile pentru 3 luni de zile.
De fapt, nu mă interesează ce a fost în trecut…
C.Marin: Sunt de acord să nu am acest ajutor ca să nu trezească nemulţumiri.

A.Sîrbu: Şi eu sunt dispusă să refuz. Am rămas uimită de demersul Consiliului sindical.
Se discută.

V.Ţapeş: Aş insista ca opiniile administraţiei să fie incluse în procesul verbal, spunând că sunt dispuşi să refuze, dar noi decizia o vom pune la vot.

A.Peru-Balan: Se poate de făcut delicat aceasta, ca să nu fie insinuări. Am putea să votăm pentru un salariu parțial, adică 0,7 sau 0,8. Îmi dau seama ce o să fie în presă. Vom menţiona că au refuzat, dar noi am votat ca angajații să primească un salariu, iar administraţia – 0,7 din salariu.
E.Rîbca: Am o propunere procedurală. Propun să supun votului proiectul hotărârii ce îl aveţi în faţă. Aş vota pentru acest proiect cu excepţia acelor cifre ce ţin de uzura mijloacelor fixe şi cu excepţia cuvintelor preşedintelui companiei, directorilor radio şi TV. Nu o să votez pentru această hotărâre fără această specificare.
Se discută.
C.Marin: Dacă nu vă supăraţi, eu şi dna A.Sîrbu trebuie să plecăm.

E.Rîbca: Propun să amânăm dezbaterile pentru 10 minute. Examinăm următorul demers, după care revenim la discuţiile date.

C.Marin: Noi intervenim cu rugămintea să modificăm grila de salarizare pentru 2 funcţii: redactor coordonator care conform Regulamentului privind sistemul de salarizare în IPNA Compania „Teleradio-Moldova” are nivelul de 15-17. Rugăm să fie extins până la 18. Şi în alt caz, în funcţia de redactor cifrele 14-15 să fie substituite cu cifrele 14-16.

Am făcut prima rundă de evaluare a performanţei profesionale şi în urma evaluării Comisia a făcut propunerile de a mări categoria la 18 pentru M.Surdu şi 16 pentru L.Melnic. Fără intervenţia CO nu o putem face.
A.Peru-Balan: Mai sunt pretendenţi?

C.Marin:  Au fost 11 persoane.

A.Peru-Balan: Din 11 doar la 2 persoane li se va mări salariul?

C.Marin: Nu, la celelalte funcţii mergem pe ridicarea treptelor.

A.Peru-Balan: Altora li s-a mărit salariul? De exemplu, N.Bolboceanu?
C.Marin: Da, i s-a dat treapta maximă. S-a discutat cu fiecare în parte. Mergem pe două poziţii: majorăm treapta de salarizare şi norma de muncă.

A.Sîrbu: La toţi cei evaluaţi li s-a mărit salariul, dar s-a modificat şi norma de lucru.

E.Rîbca: Supun votului proiectul hotărârii Cu privire la modificarea Regulamentului privind sistemul de salarizare în IPNA Compania „Teleradio-Moldova”:
1. Anexa Nivelul de salarizare a personalului redacţional din Regulamentul privind sistemul de salarizare în IPNA Compania „Teleradio-Moldova”, aprobat prin Hotărârea Consiliului de Observatori nr.1/34 din 07.11.2007 cu privire la aprobarea Concepţiei de dezvoltare a IPNA Compania “Teleradio-Moldova” se modifică după cum urmează:

1.1. cifrele „15-17” din nivelul de salarizare a funcţiei „redactor-coordonator” se substituie cu cifrele „15-18”;

1.2. cifrele „14-15” din nivelul de salarizare a funcţiei „redactor - categoria superioară” se substituie cu cifrele „14-16”.

Supun votului.
S-a votat: “Pentru” – unanim (7 voturi).

A.Peru-Balan: Vă solicit să revedeţi unele spoturi de promovare de la TV Moldova 1. Nu este serios când apar prezentatorii cuprinşi. E o atmosferă de gaşcă, dar nu de televiziune publică.
A.Sîrbu: Bine, mulţumesc.
E.Rîbca: Stimaţi colegi, facem o pauză de 5 minute.
Notă: Lipseşte înregistrarea audio a ultimei părți a şedinţei CO.
Şedinţa s-a finisat la …
Descifrare:

Natalia BEREGOI __________________

Au semnat:

1. Eugeniu RÎBCA       __________ Preşedintele Consiliului de Observatori

2. Viorica  BOGATU     _________ Secretarul şedinţei Consiliului de Observatori  

3. Aurelia PERU-BALAN ____________

4. Vitalie ŢAPEŞ ___________________

5. Raisa LOZINSCHI-HADEI _________

6.Mariana ŞLAPAC _________________
7. Viorica MEŞINĂ-PRODAN ________
Preşedintele CO __________                                           LŞ                     Secretarul şedinţei CO  ________________


